“หุ้นเอเชีย” รีบาวด์ตามดาวโจนส์ นลท.ซื้อกลับหลังลงลึก
“ตลาดหุ้นเอเชีย” เปิดรีบาวด์ตามดาวโจนส์ปิดบวก นักลงทุนเข้าเก็งกำไรหลังลงหนักก่อนหน้า พร้อมกับรับรู้ผลประชุมของคณะกรรมการเฟดประจำวันที่ 14-15 มิ.ย. 65 บ่งชี้ว่าเฟดมีความมุ่งมั่นที่จะสกัดการพุ่งขึ้นของอัตราเงินเฟ้อ
“ตลาดหุ้นเอเชีย” เปิดรีบาวด์ตามดาวโจนส์ปิดบวก นักลงทุนเข้าเก็งกำไรหลังลงหนักก่อนหน้า พร้อมกับรับรู้ผลประชุมของคณะกรรมการเฟดประจำวันที่ 14-15 มิ.ย. 65 บ่งชี้ว่าเฟดมีความมุ่งมั่นที่จะสกัดการพุ่งขึ้นของอัตราเงินเฟ้อ
7 ก.ค. 2565

ผู้สื่อข่าวรายงานว่า ตลาดหุ้นเอเชียเปิดบวกตามทิศทางดัชนีดาวโจนส์ตลาดหุ้นนิวยอร์กที่ปิดบวกในวันพุธ (6 ก.ค.65) เนื่องจากนักลงทุนปรับตัวรับรายงานการประชุมเดือนมิ.ย.ของธนาคารกลางสหรัฐ (เฟด) ซึ่งบ่งชี้ว่า เฟดมีความมุ่งมั่นที่จะสกัดการพุ่งขึ้นของอัตราเงินเฟ้อ
สำหรับดัชนี NIKKEI 225 ตลาดหุ้นญี่ปุ่นเปิดวันนี้ที่ 26,280.94 จุด เพิ่มขึ้น 173.29 จุด หรือ +0.66%, ดัชนี HSI ตลาดหุ้นฮ่องกงเปิดวันนี้ที่ 21,352.70 จุด ร่วงลง 233.96 จุด หรือ -1.08% และดัชนี SSE Composite ตลาดหุ้นจีนเปิดวันนี้ที่ 3,353.13 จุด ลดลง 2.22 จุด หรือ -0.07%
ด้านนักลงทุนได้มีการปรับตัวหลังธนาคารกลางสหรัฐ (เฟด) ได้มีการเปิดเผยรายงานการประชุมประจำวันที่ 14-15 มิ.ย. เมื่อคืนนี้ โดยใจความตอนหนึ่งระบุว่า เฟดมีความมุ่งมั่นที่จะใช้เครื่องมือในการควบคุมเงินเฟ้อ โดยกรรมการเฟดส่วนใหญ่มีความเห็นตรงกันว่า การเดินหน้าปรับขึ้นอัตราดอกเบี้ยเพื่อสกัดเงินเฟ้อถือเป็นเรื่องที่เหมาะสม โดยมีแนวโน้มว่าเฟดอาจจะปรับขึ้นดอกเบี้ยอีก 0.50% หรือ 0.75% ในการประชุมเดือนก.ค.
ขณะที่ซาคารี กริฟฟิธส์ นักวิเคราะห์จากธนาคารเวลส์ ฟาร์โกกล่าวว่า รายงานการประชุมเฟดสะท้อนให้เห็นว่า กรรมการเฟดเล็งเห็นถึงผลกระทบของเงินเฟ้อ และพยายามที่จะสื่อสารกับตลาดให้ชัดเจนว่า เฟดมีความมุ่งมั่นที่จะใช้นโยบายคุมเข้มทางการเงินต่อไปหากเงินเฟ้อยังคงพุ่งขึ้นอย่างรวดเร็ว แม้ว่าการดำเนินการดังกล่าวอาจจะทำให้เศรษฐกิจถดถอยลงเล็กน้อยก็ตาม
อีกทั้งนักลงทุนยังจับตาสถานการณ์โควิด-19 ในจีน โดยกรุงปักกิ่งระบุว่า จะกำหนดให้ประชาชนที่จะเข้าไปยังสถานที่แออัด เช่น โรงภาพยนตร์และโรงยิม ต้องฉีดวัคซีนก่อน เริ่มตั้งแต่สัปดาห์หน้าเป็นต้นไป ทั้งนี้ การกลับมาระบาดของโควิด-19 อีกระลอกส่งผลให้ตลาดหุ้นจีนร่วงลงเมื่อวานนี้ (6 ก.ค.65)
นอกจากนี้ตลาดยังจับตาการเปิดเผยตัวเลขจ้างงานนอกภาคเกษตรของสหรัฐในวันศุกร์นี้ ด้านนักวิเคราะห์คาดการณ์ว่า ตัวเลขจ้างงานจะเพิ่มขึ้นเพียง 250,000 ตำแหน่งในเดือนมิ.ย. ต่ำกว่าระดับ 390,000 ตำแหน่งในเดือนพ.ค. และคาดว่าอัตราว่างงานเดือนมิ.ย.จะทรงตัวที่ระดับ 3.6%